## Cultura convoca el Premi de les Lletres de la Generalitat 2025

*** El guardó recupera la seua periodicitat anual i serà entregat en un acte institucional que se celebrarà el 8 d’octubre
* L’objectiu és distingir els autors i les autores dedicats a la creació literària i a la difusió de la cultura**

La Conselleria d’Educació, Cultura, Universitats i Ocupació ha publicat en el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/21890)) la resolució per la qual es convoca per a l’exercici 2025 el Premi de les Lletres de la Generalitat.

Este guardó, creat en 1982, és atorgat per la Generalitat amb l’objectiu de distingir els autors valencians que han dedicat la seua obra a la creació literària i a la difusió de la cultura. Des de 2012 es tracta d’un premi honorífic, sense remuneració econòmica. Així mateix, cal assenyalar que, després d’haver tingut un caràcter bianual entre 2012 i 2024, el Consell va acordar l’any passat recuperar la seua periodicitat anual.

Este premi serà entregat, juntament amb la Distinció al Mèrit Cultural, el 8 d’octubre en un acte institucional que se celebrarà cada any en un municipi vinculat al patrimoni històric i cultural de la Comunitat Valenciana. Així mateix, el guardonat assistirà a l’acte solemne de celebració del 9 d’Octubre.

Al llarg de la seua història, la Generalitat ha distingit amb este premi Ferran Torrent, Juan José Millás, Marc Granell, Vicente Muñoz Puelles, Joan Francesc Mira i Casterà, Laura Gallego, Manuel Vicent, Antonio Porpetta, Santiago Posteguillo, Juan Alfonso Gil Albors, Guillermo Carnero, Jaime Siles, José Albi, Santiago Bru i Vidal, Andrés Amorós Guardiola, Pere María Orts, Francesc Ferrer Pastor, María Beneyto, Enrique Cerdán, Arcadi García, Vicente Aguilera, Germà Colon, Francisco Brines, Lluís Guarner, Enric Valor, Vicent Andrés Estellés, Juan Gil-Albert  i Joan Fuster.

Podran optar i ser proposats per al premi tots els autors valencians vius les obres dels quals, preferentment de creació literària en qualsevol de les seues manifestacions, hagen aconseguit el foment de la cultura a través del seu estudi i difusió i les aportacions de la qual hagen obert camins de renovació i innovació.

El premi es concedirà indistintament a autors l’obra dels quals estiga escrita en qualsevol de les dos llengües oficials en el territori valencià.

Podran proposar candidatures al Premi de les Lletres de la Generalitat el Consell Valencià de Cultura, els organismes oficials, les institucions culturals públiques i privades i qualsevol entitat cultural, educativa o científica de reconegut prestigi tant en l’àmbit valencià com en l’estatal. Així mateix, el jurat del premi també podrà proposar els candidats que estime mereixedors del guardó.

Les propostes es realitzaran per escrit, acompanyades d’un currículum de l’autor o autora nominat, especificant les raons per les quals se’l considera mereixedor del premi i amb una certificació de l’acord adoptat per la institució o entitat proposant.

Estes propostes hauran de presentar-se en la Conselleria d’Educació, Cultura, Universitats i Ocupació a partir de l’endemà de la publicació de la convocatòria del Premi en el DOGV i fins 48 hores abans de la concessió del premi. Així mateix, el jurat podrà proposar candidats fins i tot en les sessions deliberatives prèvies a la concessió del premi.

Fecha: 07/07/2025